Poliisit tekevät yhä enemmän katuvalvontaa koirien kanssa.

Rotuaarilla kävellyt mies joutui keskiviikkona yllättävään tilanteeseen. Häntä vastaan tuli kaksi miestä ja koira, joka alkoi täysin odottamatta nuuhkia häntä.

Miehet antoivat koiran haistella häntä ja tekivät hänelle tarkastuksen. He kertoivat olevansa poliiseja.

Mies ihmettelee, onko hän epäilyttävän näköinen vai mistä oli kyse.



Miksi poliisit käyttäytyivät näin, Oulun poliisilaitoksen rikosylikomisario Tapani Tasanto?

”Meillä oli keskiviikkona useita siviilipukuisia poliisipartioita koirineen Oulun keskustan kaduilla tekemässä huumeiden katuvalvontaa. Koirat on koulutettu reagoimaan huumeisiin. Jos koira saa vainun ja se kohdistuu ihmiseen, tehdään hänelle tarkastus.”



Eikö poliisin pidä esittäytyä ensin?

”Kyllä. Jos koira reagoi ihmiseen, poliisien pitää esittäytyä ja kertoa, mistä on kyse. Heillä on aina mukana myös virkamerkit, joiden esittämistä voi vaatia.”



Saako poliisi tutkia satunnaisen kulkijan taskut?

”Kyllä saa, jos koira merkkaa hänet. Hänelle voidaan tehdä tarkastus esimerkiksi mahdollisen huumausainerikoksen tai huumausaineen käyttörikoksen selvittämiseksi. Tietyissä tilanteissa myös hänen kotiinsa voidaan tehdä kotietsintä.”



Saattaako koira reagoida, vaikkei olisi mukana huumeita?

”Voi. Riittää, että henkilö on ollut tekemisissä huumausaineiden kanssa.”



Voiko kuka tahansa joutua siviilipukuisten poliisien tutkimaksi missä ja koska tahansa Oulussa?

”Kyllä voi, jos koira reagoi häneen. Teemme katuvalvontaa jatkossa entistä enemmän ja kuljemme koirien kanssa yleisillä paikoilla sekä erilaisissa yleisötilaisuuksissa, joissa voidaan olettaa huumeita liikkuvan.”



Miten ihmiset reagoivat tällaisiin tarkastuksiin?

”Poliisit tietävät, että heidän pitää työskennellä yleisillä paikoilla hienotunteisesti ja ketään loukkaamatta. Kukin kokee kuitenkin asiat omalla tavallaan. Tämänkaltaisista tilanteista on kanneltu eduskunnan oikeusasiamiehelle.”